HOEWEL ek my voorgeneem het ek gaan hierdie week die rugby ignoreer, was dit nie moontlik nie. Feitlik elke vakansieganger en gereelde plaaslike besoeker het iets te sê gehad oor die slagting op Kingspark.
Oom Pottie het die Springbokke se nederlaag persoonlik aanskou saam met 'n ou rugbyvriend wat hom losie toe genooi het. Die Sondag daarna het ons hom natuurlik uitgevra oor sy indrukke. En ek moet sê pleks van sy gewone emosionele kommentaar was hy verbasend realisties met sy deurdagte opsomming van wat met Springbokrugby verkeerd is.
Ek het so 'n vermoede dis nie heeltemal sy eie gedagtes nie en hy het mooi geluister na wat ander kenners in die losie gesê het, maar dit maak nogtans vir my sin.
Hy reken die Springbokke se geploeter is te wyte aan 'n kombinasie van faktore, waarvan verkeerde spankeuses en spelers uit posisie speel, die belangrikste is. Nog 'n bydraende faktor is spelers wat òf verby hulle beste is, òf om die een of ander rede nie hul gewone spelpeil handhaaf nie.
Beast Mtawarira is 'n goeie voorbeeld. Jy hoef ook nie 'n genie te wees om te besef dat die sg. kwota-faktor 'n groot rol in bogenoemde speel nie. Juan de Jongh en Damian de Allende? Hulle kan mos nooit ons beste senters op die oomblik wees nie? En Oupa Mohoje? Die beste nommer 7 flank?
Dan reken Pottie Allister Coetzee is moontlik 'n goeie provinsiale afrigter, maar op internasionale vlak is dit noodsaaklik dat hy die heel beste kundigheid om hom het, en hy het dit nie.
Mzwandile Stick was 'n fantastiese sewes-speler, maar die agterlyn-afrigter van 'n Springbokspan? Aikona. Ewenwel, ons kan nou die kant toe of daardie kant toe redeneer, in die finale instansie is die huidige All Blackspan 'n ongelooflike eenheid met fantastiese spelers wat goed afgerig word.
Sewentien oorwinnings na mekaar is nie kinderspeletjies nie, en ek het die vermoede selfs al het ons nie bogenoemde probleme gehad nie, sou dit nogtans moeilik gewees het om hierdie span te klop. Hulle is in 'n klas van hul eie.
Ons glimlag van die week kom van Klasie en Gerda Hanekom van Harrismith wat vroeër die week vroulief se beesstert kom proe het. Gerda het dit met 'n vonkel in die oog vertel - Blondie staan en wag by 'n baie besige busstop.
Toe die bus uiteindelik opdaag, besef sy dat sy nie met haar baie nou minirokkie op die eerste trappie van die bus kan kom nie. Sy glimlag verleë terwyl sy die rits van haar mini so bietjie aftrek agter haar rug.
Sy probeer weer maar met dieselfde resultate. Weereens laat skiet sy haar rits so bietjie en probeer weer op die bus kom. Die volgende oomblik vat 'n groot boerseun haar om die middeltjie en tel haar moeiteloos tot op die boonste trappie.
Vererg draai Blondie om en skree onsteld: "Hoe durf jy aan my liggaam raak - ek weet nie eers wie jy is nie."
Die boerseun glimlag en sê: "Normaalweg sou ek met jou saamstem maar nadat jy my gulp tweekeer afgetrek het, het ek gedog ons is vriende."